戲答  其二
作者：徐積
朝代：宋

paragraphs: 君看月上霜，君看霜下月。
不知月蓋霜，不知霜蓋月。
但覺我一身，上下中央四旁總澄徹。
霜是何物如此清，月是何物如此明。
白頭老翁坐中庭，半夜可數毛髪莖。
羣陰積聚純粹精，蝦蟆吸盡瑶池津。
銀河兩道來藏冰，玉龍走入蟠千尋。
倩君兩耳爲我聽，其閒恐有波浪聲。
初出海時蛟螭鳴，却入海時潮頭生。
小鯨走入尾閭內，大鯨大鰍寒不睡。
莫教射倒金銀宮，鰲背神人難設備。